Akken qqaren : win iheddren izarreɛ ,win ittḥessisen imegger , ayen i d-nemger nekkenti d ammud n yisefra i d-nejmeɛ gar taggara n useggas (2012-2013). Deg tallit-agi, nḥawec-d azal n 50 d asefru i d-nekkes seg yimi n tatut d lmut d agerruj id-nessekfel win i wumi d-tessawal teɣri n tatut akken asen-nefk tudert s tira. Tagmart tella-d deg yiwet n temnaḍt, d taddart am tudrin akk n leqbayel tin i wumi neqqar taqerbust i d-yezgan deg lwilaya n tubiret, d taddart i wumi d-yezzi seg tama n ugafa udrar n Ǧerǧer, seg usamar taɣiwant n At Mlikec, seg unẓul taɣiwant n tezmalt akked, seg umalu taɣiwant n Cerfa akked yimceddalen.